b'\n_START_ARTICLE_\nRadio KUM\n_START_PARAGRAPH_\nRadio KUM je bil radijski program, ki ga je oddajnega mesta na Kumu na frekvenci 98.1 MHz izdajal Radio KUM Trbovlje, d.o.o.\n_START_SECTION_\nZgodovina\n_START_PARAGRAPH_\nV Zasavju so v \xc5\xa1estdesetih letih mislili, da se bli\xc5\xbea konec tiskanim medijem. Avantgardno so ukinili Zasavski tednik in ustanovili Radio Trbovlje. Pravzaprav ga je po nekaj ljubiteljskih poskusih radijskega oddajanja leta 1965 ustanovila ob\xc4\x8dina Trbovlje. Kasneje sta soustanoviteljski akt podpisali \xc5\xa1e ob\xc4\x8dini Hrastnik in Zagorje. Radio je za\xc4\x8del oddajati prek oddajnika (50 W) na Kleku nad Trbovljami v nedeljo, 10. oktobra 1965, na frekvenci 1594 kHz. Podnevi se ga je kolikor toliko sli\xc5\xa1alo po Zasavju, pono\xc4\x8di pa, \xc5\xbeivo pri\xc4\x8dano, celo na Portugalskem in nekje v okolici Skiena na Norve\xc5\xa1kem. Najprej je oddajal ob nedeljah in sredah po dve uri, kasneje pa pogosteje; konec sedemdesetih let \xc5\xbee vsak dan. Z dveh ur je v osemdesetih letih pre\xc5\xa1el na tri ure lastnega programa, nato na sedem, v devetdesetih letih pa je oddajal lasten program tudi dopoldne. Do 3. novembra 2014 je oddajal 24 ur vsak dan popolnoma svoj program. Program je bilo mo\xc5\xbeno spremljati tudi prek spleta. Od 3. novembra 2014 oddaja na njegovi frekvenci radio Aktual.\n_START_SECTION_\nSli\xc5\xa1nost\n_START_PARAGRAPH_\nRadio Kum je bil sli\xc5\xa1en dale\xc4\x8d \xc4\x8dez meje Zasavja. Pomembnej\xc5\xa1i kraji, kjer se sli\xc5\xa1al: Trbovlje, Zagorje, Hrastnik, Rade\xc4\x8de, La\xc5\xa1ko, Sevnica, Kr\xc5\xa1ko, Trebnje, Litija, Dom\xc5\xbeale, prete\xc5\xbeni del Ljubljane, Morav\xc4\x8de, Trzin, del Celja, Polzela, Prebold, \xc5\xbdalec, severni del Dolenjske. Sli\xc5\xa1al pa se je tudi tam, od koder se vidi Kum.\n_START_SECTION_\nOddajanje\n_START_PARAGRAPH_\nRadio Kum je oddajal iz oddajni\xc5\xa1kega centra na Kumu (1219 m), prena\xc5\xa1ali so ga v kabelskih omre\xc5\xbejih Trbovelj, Hrastnika in Zagorja. V Hrastniku so ga prena\xc5\xa1ali tudi kot zvo\xc4\x8dno podlago v svojem TV-programu, ko so vrteli videostrani. Sli\xc5\xa1nost je bila v Zasavju in polmeru 25 km okrog Kuma zelo dobra.'